EUROPA-KOMMISSIONEN Bruxelles, den 30.11.2020 COM(2020) 773 final RAPPORT FRA KOMMISSIONEN TIL EUROPA-PARLAMENTET OG RÅDET om oplysninger om indvirkningen på budgettet af den årlige ajourføring i 2020 af vederlag og pensioner til Den Europæiske Unions tjenestemænd og øvrige ansatte og de tilhørende justeringskoefficienter







1.MÅLENE MED RAPPORTEN Denne rapport udarbejdes på grundlag af artikel 65, stk. 1, i vedtægten for tjenestemænd og ansættelsesvilkårene for øvrige ansatte i Den Europæiske Union (personalevedtægten), idet det heri fastsættes, at Kommissionen skal fremlægge oplysninger vedrørende de budgetmæssige konsekvenser af EU-tjenestemændenes vederlag og pensioner set på baggrund af ajourføringen for 2020 af EU-tjenestemændenes og de øvrige EU-ansattes vederlag og pensioner og de gældende justeringskoefficienter. Ajourføringen i 2020 af tjenestemændenes og de øvrige ansattes vederlag og pensioner sker i henhold til bilag XI til personalevedtægten og skal foretages inden udgangen af året. Ajourføringen sker på grundlag af statistiske oplysninger, som EU's Statistiske Kontor har udarbejdet i samarbejde med medlemsstaternes nationale statistiske kontorer, og som afspejler situationen i medlemsstaterne pr. 1. juli 2020. 2.BAGGRUNDSINFORMATION Med Europa-Parlamentets og Rådets forordning (EU, Euratom) nr. 1023/2013 af 22. oktober 2013 ændredes løntilpasningsmekanismen, kendt som "metoden", og der blev indført en automatisk ajourføring af alle vederlag, pensioner og tillæg. Det vil sige, at de pågældende beløb og koefficienter i personalevedtægten skal forstås som referencebeløb og referencekoefficienter, som ajourføres regelmæssigt og automatisk. Når der er sket en ajourføring af beløb og koefficienter, skal Kommissionen senest to uger senere orientere herom ved at offentliggøre det i C-udgaven af Den Europæiske Unions Tidende. I henhold til artikel 65, stk. 4, i personalevedtægten ajourførtes vederlag og pensioner ikke i 2013 og 2014 for det personale, der gør tjeneste i Belgien og Luxembourg, dvs. at de EU-ansattes lønseddel ikke blev ajourført i hverken 2013 eller 2014 i Belgien og Luxembourg. Dette kommer oven i de begrænsede tilpasninger af vederlag og pensioner i 2011 og 2012 på hhv. 0 % og 0,8 %, som var resultatet af den samlede løsning på uenigheden om tilpasningen af vederlag og pensioner i 2011 og 2012. EU's ansatte har i perioden 2004-2020 oplevet en væsentlig nedgang i deres reelle købekraft og en større nedgang end tjenestemændene i medlemsstaterne. I nævnte periode mistede de EU-ansatte ca. 10,1 % af deres købekraft som følge af den kombinerede virkning af ændringerne af personalevedtægten i 2004 og 2013 og nedskæringerne i løntilpasningerne. I samme periode oplevede tjenestemændene i medlemsstaternes centraladministrationer en stigning på 1,1 %. Kombinationen af den manglende anvendelse af løntilpasningsmetoden i 2011 og 2012 og fastfrysningen af vederlag og pensioner i 2013 og 2014 førte til en besparelse på ca. 3 mia. EUR i den flerårige finansielle ramme (FFR) for 2014-2020 og ca. 500 mio. EUR om året på lang sigt. Den seneste revision af personalevedtægten har i alt medført en besparelse på ca. 4,3 mia. EUR i administrative udgifter i FFR. Herudover er der en række målrettede foranstaltninger uden direkte indvirkning på budgettet, f.eks. længere arbejdstid og mindre antal årlige feriedage uden lønkompensation, men som er ca. 1,5 mia. EUR værd for institutionerne. 3.Lovbestemmelser om ajourføring af vederlag og pensioner til EU's tjenestemænd og øvrige ansatte og de i denne sammenhæng gældende justeringskoefficienter 3.1.Ajourføring af vederlag og pensioner til EU's tjenestemænd og øvrige ansatte (jf. personalevedtægtens artikel 65, stk. 1, andet afsnit) I personalevedtægtens artikel 65, stk. 1, andet afsnit, fastsættes det, at visse af de heri omtalte beløb, som er afgørende for fastsættelsen af grundvederlag, forskellige tillæg og koefficienter, skal ajourføres en gang om året i overensstemmelse med bilag XI. Kommissionen offentliggør til orientering de ajourførte beløb senest to uger efter en ajourføring i C-udgaven af Den Europæiske Unions Tidende. Endvidere fastsættes det i personalevedtægtens artikel 65, stk. 3, at disse beløb (omtalt i artikel 65, stk. 1, andet afsnit) skal forstås som beløb, hvis faktiske værdi på et givet tidspunkt kan ajourføres, uden at der kræves en ny retsakt. I personalevedtægtens artikel 65a understreges det, at gennemførelsesbestemmelserne til artikel 64 og 65 i personalevedtægten er fastsat i bilag XI. I overensstemmelse med artikel 3 i bilag XI til vedtægten er ajourføringen af vederlag og pensioner, jf. artikel 65, en direkte følge af de købekraftsændringer, der er sket i vederlaget til de offentligt ansatte i medlemsstaterne (den specifikke indikator), og ændringerne i leveomkostningerne i Belgien og Luxembourg (det fælles indeks). Den specifikke indikator udtrykker udviklingen i nettovederlaget, ekskl. inflation, for tjenestemændene i medlemsstaternes centraladministrationer. Eurostat beregner denne indikator på grundlag af oplysninger fra de elleve medlemsstater, der er nævnt i bilag XI, artikel 1, stk. 4. Det fælles indeks udtrykker ændringer i leveomkostningerne for EU-tjenestemænd i Belgien og Luxembourg på baggrund af fordelingen af det personale, der har tjenestested i disse to medlemsstater. Eurostat beregner dette indeks på grundlag af prisoplysninger fra de belgiske og luxembourgske myndigheder og oplysninger om antallet af ansatte fra EU-institutionernes interne databaser. Endelig findes der i henhold til artikel 10 i bilag XI til personalevedtægten en moderationsklausul, dvs. at værdien af den specifikke indikator er underlagt en øvre grænse på + 2 % og en nedre grænse på - 2 %. Hvis værdien af den specifikke indikator overskrider denne grænse, anvendes i stedet grænseværdien til den årlige ajourføring. Grænseværdien anvendes med virkning fra den 1. juli, og resten af den årlige ajourføring anvendes med virkning fra den 1. april i det efterfølgende år. I artikel 11 i bilag XI til personalevedtægten findes der en undtagelsesklausul, som anvendes, hvis der er et fald i Unionens bruttonationalprodukt (BNP) som skønnet af Kommissionen. Undtagelsesklausulen anvendes, hvis værdien af den specifikke indikator er positiv, men der er et fald i Unionens bruttonationalprodukt i indeværende år. I så fald er det kun en del af den specifikke indikator, der anvendes til at beregne den årlige ajourføring, og resten anvendes fra et senere tidspunkt det følgende år, eller når den kumulative stigning i Unionens BNP målt fra det år, hvor undtagelsesklausulen fandt anvendelse, bliver positiv. 3.2.Ajourføring af justeringskoefficienterne for vederlag og pensioner til EU's tjenestemænd og øvrige ansatte inden for EU (jf. artikel 64, stk. 2)

I henhold til artikel 64 i personalevedtægten justeres en tjenestemands vederlag udtrykt i euro med en koefficient, der er lig med eller større eller mindre end 100 % alt afhængig af leveomkostningerne på de forskellige tjenestesteder. Der gælder ingen justeringskoefficient for Belgien og Luxembourg på grund af disse tjenestesteders særlige referencerolle som hovedsæde og hjemsted for de fleste af institutionerne. Justeringskoefficienterne fastlægges, trækkes tilbage og ajourføres en gang om året i overensstemmelse med bilag XI. Med henblik på ajourføringen fungerer samtlige værdier som referenceværdier. Kommissionen offentliggør til orientering de ajourførte koefficienter senest to uger efter en ajourføring i C-udgaven af Den Europæiske Unions Tidende. Justeringskoefficienterne for vederlag og pensioner ajourføres i henhold til artikel 3 i bilag XI til personalevedtægten på grundlag af forholdet mellem de tilsvarende købekraftspariteter, der omhandles i bilag XI, artikel 1, og de vekselkurser, der er fastsat for de forskellige lande i artikel 63 i personalevedtægten. Købekraftspariteterne for vederlag danner grundlag for fastlæggelsen af købekraftsækvivalenter for vederlag udbetalt i Bruxelles som referenceby i forhold til de øvrige tjenestesteder. Eurostat beregner disse pariteter i samråd med de nationale statistiske kontorer i medlemsstaterne. Købekraftspariteterne for pensioner danner grundlag for fastlæggelsen af købekraftsækvivalenter for pensioner udbetalt i Belgien som referenceland i forhold til de øvrige bopælslande. Eurostat beregner disse pariteter i samråd med de nationale statistiske kontorer. Ifølge artikel 20 i bilag XIII til vedtægten finder justeringskoefficienterne kun anvendelse på den del af pensionerne, der svarer til de rettigheder, der er erhvervet før den 1. maj 2004. For pensioner er den lavest anvendelige justeringskoefficient 100. Ifølge artikel 17, stk. 3, i bilag VII til vedtægten anvendes der en række særlige koefficienter på visse overførsler, som foretages efter anmodning fra tjenestemænd og øvrige ansatte. 3.3.Ajourføring af justeringskoefficienterne for vederlag til EU's tjenestemænd, midlertidigt ansatte og kontraktansatte, som gør tjeneste i tredjelande (artikel 13, stk. 1, i bilag X til personalevedtægten) I artikel 11, 12 og 13 i bilag X til personalevedtægten fastsættes bestemmelserne om betaling af vederlag til tjenestemænd og øvrige ansatte, der gør tjeneste i tredjelande. Vederlaget udbetales i euro i EU, og det korrigeres med koefficienten for vederlag til tjenestemænd med tjenestested i Belgien, men efter anmodning fra den ansatte kan hele eller dele af vederlaget udbetales i beskæftigelseslandets valuta. I så fald korrigeres vederlaget med den justeringskoefficient, der er fastsat for tjenestestedet, og omregnes efter den gældende vekselkurs. For så vidt muligt at sikre, at EU's tjenestemænd, midlertidigt ansatte og kontraktansatte har den samme købekraft, uanset hvor de gør tjeneste, bør koefficienterne ajourføres en gang om året i overensstemmelse med bestemmelserne i bilag XI til personalevedtægten. Med henblik på ajourføringen fungerer samtlige værdier som referenceværdier. Kommissionen offentliggør til orientering de ajourførte koefficienter senest to uger efter en ajourføring i C-udgaven af Den Europæiske Unions Tidende. Med henblik på fastsættelse af købekraftsækvivalenten for vederlag udbetalt i Bruxelles i forhold til vederlag udbetalt på andre tjenestesteder beregner Eurostat de gældende købekraftspariteter. Justeringskoefficienten er den faktor, der fremkommer ved at dividere købekraftspariteten med vekselkursen. De anvendte vekselkurser fastsættes i overensstemmelse med gennemførelsesbestemmelserne for EU's almindelige budget på datoen for koefficienternes anvendelse. 3.4.Mellemliggende ajourføring af vederlag og pensioner til EU's tjenestemænd og øvrige ansatte inden for EU (jf. artikel 65, stk. 2, i personalevedtægten) I tilfælde af væsentlige ændringer i leveomkostningerne skal der i henhold til artikel 65, stk. 2, ske en ajourføring i henhold til bilag XI af de beløb, der omhandles i artikel 65, stk. 1, og de koefficienter, der omhandles i artikel 64. Kommissionen offentliggør til orientering de ajourførte beløb og koefficienter senest to uger efter en ajourføring i C-udgaven af Den Europæiske Unions Tidende. I tilfælde af at der i perioden mellem juni og december sker væsentlige ændringer i leveomkostningerne, foretages der med henvisning til artikel 4, stk. 1, i bilag XI til personalevedtægten og under hensyntagen til prognosen for købekraftsudviklingen i den løbende årlige referenceperiode en mellemliggende ajourføring af vederlag og pensioner med virkning fra den 1. januar (med henvisning til den mærkbarhedstærskel, der er fastsat i artikel 6 i bilag XI til personalevedtægten). Der tages hensyn til sådanne mellemliggende ajourføringer ved de årlige ajourføringer af vederlagene. I henhold til artikel 6 i bilag XI til personalevedtægten skal der foretages en mellemliggende ajourføring for alle tjenestesteder (inkl. Bruxelles og Luxembourg), hvis mærkbarhedstærsklen er blevet nået eller overskredet i Bruxelles og Luxembourg. Hvis mærkbarhedstærsklen ikke er nået for Bruxelles og Luxembourg, skal den mellemliggende ajourføring kun foretages for de tjenestesteder, hvor mærkbarhedstærsklen er nået eller overskredet. Værdien af den mellemliggende ajourføring er i henhold til artikel 7 i bilag XI til personalevedtægten lig med det fælles indeks eventuelt multipliceret med halvdelen af den forventede specifikke indikator, hvis denne er negativ. Justeringskoefficienterne er lig med forholdet mellem den pågældende købekraftsparitet og vekselkursen som fastsat i personalevedtægtens artikel 63 multipliceret med værdien af ajourføringen, hvis mærkbarhedstærsklen ikke er nået i Belgien og Luxembourg. 3.5.Mellemliggende ajourføring af justeringskoefficienterne for vederlag til EU's tjenestemænd, midlertidigt ansatte og kontraktansatte, som gør tjeneste i tredjelande (jf. artikel 13, stk. 2, i bilag X til personalevedtægten) I henhold til artikel 13, stk. 1, i bilag X til personalevedtægten sker der hvert år en ajourføring af vederlaget til EU's tjenestemænd, midlertidigt ansatte og kontraktansatte med tjenestested i tredjelande (jf. punkt 3.3 ovenfor), men herudover skal der, hvis leveomkostningerne i et givet land målt på grundlag af justeringskoefficienten og den pågældende vekselkurs har ændret sig med mere end 5 % siden den seneste ajourføring, foretages en mellemliggende ajourføring af justeringskoefficienten efter den procedure, der er beskrevet i artikel 13, stk. 1, i bilag X til personalevedtægten. Med henblik på fastsættelse af købekraftsækvivalenten for vederlag udbetalt i Bruxelles i forhold til vederlag udbetalt på andre tjenestesteder beregner Eurostat de gældende købekraftspariteter. Justeringskoefficienten er den faktor, der fremkommer ved at dividere købekraftspariteten med vekselkursen. De anvendte vekselkurser fastsættes i overensstemmelse med gennemførelsesbestemmelserne for EU's almindelige budget på datoen for koefficienternes anvendelse. 4.Ajourføring for 2020 af vederlag og pensioner til EU's tjenestemænd og øvrige ansatte og de i denne sammenhæng gældende justeringskoefficienter

Kommissionen tager de forskellige ajourføringer af EU-tjenestemændenes og de øvrige EU-ansattes vederlag og pensioner til efterretning, som i henhold til bilag XI til personalevedtægten gennemføres i en tolvmåneders referenceperiode indtil den 1. juli 2020, og som får virkning inden udgangen af 2020. Disse ajourføringer, som er angivet i punkt 4 nedenfor, sker på grundlag af statistiske oplysninger, som EU's Statistiske Kontor har udarbejdet i samråd med medlemsstaternes nationale statistiske kontorer, og som afspejler situationen i medlemsstaterne pr. 1. juli 2020. 4.1.Ajourføring for 2020 af vederlag og pensioner til EU's tjenestemænd og øvrige ansatte (jf. personalevedtægtens artikel 65, stk. 1, andet afsnit) Eurostat har i overensstemmelse med artikel 1 i bilag XI til vedtægten udarbejdet en rapport om udviklingen i leveomkostningerne i Belgien og Luxembourg, udviklingen i købekraften for de nationale tjenestemænds vederlag og de gældende købekraftspariteter, der danner grundlag for de forskellige justeringskoefficienter. Den gennemsnitlige udvikling i købekraften for de nationale tjenestemænds vederlag i referenceperioden har, udtrykt ved den specifikke indikator, været på + 2,5 %. Udviklingen i leveomkostningerne i Belgien og Luxembourg i referenceperioden har, udtrykt ved det af Eurostat beregnede fælles indeks, været på 0,7 %. Specifik indikator Den samlede specifikke indikator (2,5 %) ligger over den grænse, der udløser moderationsklausulen (en øvre grænse på + 2 %), som derfor i princippet skulle anvendes. Eftersom den specifikke indikator er positiv, og den forventede udvikling i Unionens BNP i faste priser er negativ (- 7,4 %), finder undtagelsesklausulen i artikel 11 i bilag XI til personalevedtægten imidlertid anvendelse. Da faldet i Unionens BNP er på over 3 %, anvendes den specifikke indikator ikke til at beregne værdien af ajourføringen af vederlag og pensioner. Derfor vil hele den specifikke indikator for 2020 (2,5 %) udgøre beregningsgrundlaget for en senere ajourføring, når den kumulative stigning i Unionens BNP bliver positiv, jf. artikel 11, stk. 4, i bilag XI til personalevedtægten. Den foreslåede ajourføring af vederlag og pensioner i Belgien og Luxembourg er derfor på 0,7 %. I henhold til artikel 3, stk. 5, i bilag XI til vedtægten anvendes der ingen justeringskoefficient for Belgien og Luxembourg. Kommissionen vil derfor i slutningen af 2020 offentliggøre de ajourførte beløb i Den Europæiske Unions Tidende, C-udgaven, jf. artikel 65, stk. 1, andet afsnit, i personalevedtægten, der med virkning fra 1. juli 2020 er gældende for vederlag og pensioner til Den Europæiske Unions tjenestemænd og øvrige ansatte, som vist i bilag I til nærværende rapport. 4.2.Ajourføring for 2020 af justeringskoefficienterne for vederlag og pensioner til EU's tjenestemænd og øvrige ansatte inden for EU (jf. artikel 64, stk. 2) Eurostat har i overensstemmelse med artikel 1 i bilag XI til vedtægten udarbejdet en rapport om udviklingen i leveomkostningerne i Belgien og Luxembourg, udviklingen i købekraften for de nationale tjenestemænds vederlag og de gældende købekraftspariteter, der danner grundlag for de forskellige justeringskoefficienter. Uden for Belgien og Luxembourg beregnes ajourføringen af vederlag og pensioner ved at multiplicere ajourføringen i Belgien og Luxembourg med ændringen af justeringskoefficienterne og vekselkursen. Eurostat har beregnet de gældende justeringskoefficienter for vederlag, pensioner og overførsler af en del af vederlaget som følger: 4.1.1.Justeringskoefficienter for personale, der gør tjeneste uden for Belgien og Luxembourg Eurostat har i samråd med de nationale statistiske kontorer beregnet de gældende købekraftspariteter, der ligger til grund for købekraftsækvivalenten for forholdet mellem vederlag udbetalt i Bruxelles og på de øvrige tjenestesteder pr. 1. juli 2020. Justeringskoefficienterne for vederlag til tjenestemænd og øvrige ansatte, der gør tjeneste i andre medlemsstater end Belgien og Luxembourg, beregnes på grundlag af forholdet mellem disse købekraftspariteter og de pr. 1. juli 2020 gældende vekselkurser. I slutningen af 2020 vil Kommissionen således i Den Europæiske Tidendes C-udgave offentliggøre de justeringskoefficienter, der med virkning fra den 1. juli 2020 gælder for vederlag og pensioner til Den Europæiske Unions tjenestemænd og øvrige ansatte, som vist i bilag I til nærværende rapport. 4.1.2.Justeringskoefficienter for pensioner uden for Belgien og Luxembourg og justeringskoefficienter for overførsler Eurostat har i samråd med de nationale statistiske kontorer beregnet de gældende købekraftspariteter, der ligger til grund for købekraftsækvivalenten for forholdet mellem pensioner udbetalt i Bruxelles og i de øvrige bopælslande pr. 1. juli 2020. Justeringskoefficienterne for pensioner til personer, der har bopæl i et andet land end Belgien og Luxembourg, beregnes på grundlag af forholdet mellem disse købekraftspariteter og de gældende vekselkurser pr. 1. juli 2020. Ifølge artikel 20 i bilag XIII til personalevedtægten finder justeringskoefficienterne kun anvendelse på den del af pensionerne, der svarer til de rettigheder, der er erhvervet før den 1. maj 2004.

Ifølge artikel 17 i bilag VII til vedtægten finder disse justeringskoefficienter direkte anvendelse på de overførsler, som foretages efter anmodning fra tjenestemænd og øvrige ansatte. I slutningen af 2020 vil Kommissionen således i C-udgaven af Den Europæiske Unions Tidende offentliggøre de justeringskoefficienter, der med virkning fra den 1. juli 2020 gælder for pensioner, der udbetales uden for Belgien og Luxembourg, og de justeringskoefficienter, der gælder for overførsler, der foretages af Den Europæiske Unions tjenestemænd og øvrige ansatte, som vist i bilag I til nærværende rapport. 4.3.2020-ajourføring af justeringskoefficienterne for vederlag til EU's tjenestemænd, midlertidigt ansatte og kontraktansatte, som gør tjeneste i tredjelande (jf. artikel 13, stk. 1, i bilag X til personalevedtægten) Det statistiske materiale, som Kommissionen har haft til sin rådighed, dækker 147 tjenestesteder. Der er imidlertid ikke indgivet nogen købekraftspariteter i de tilfælde, hvor der ikke har foreligget nogen oplysninger, eller oplysningerne har været upålidelige på grund af ustabile forhold lokalt eller af andre grunde. Justeringskoefficienterne for alle tjenestesteder uden for EU er blevet beregnet pr. 1. juli 2020. De justeringskoefficienter, der fastsættes ved den årlige ajourføring, er et resultat af de pariteter, som Eurostat har meddelt pr. 1. juli 2020. I slutningen af 2020 vil Kommissionen således i C-udgaven af Den Europæiske Unions Tidende offentliggøre de justeringskoefficienter, der med virkning fra den 1. juli 2020 gælder for vederlag til EU's tjenestemænd, midlertidigt ansatte og kontraktansatte, der gør tjeneste i tredjelande, som vist i bilag II til nærværende rapport. 4.4.Mellemliggende 2020-ajourføring af vederlag og pensioner til EU's tjenestemænd og øvrige ansatte, der gør tjeneste inden for EU (artikel 65, stk. 2, i personalevedtægten) I henhold til artikel 4 i bilag XI til vedtægten skal der ske en ajourføring af vederlag og pensioner for tjenestesteder, der har oplevet en væsentlig ændring i leveomkostningerne. Eurostat har i samråd med medlemsstaternes statistiske kontorer beregnet, at ændringerne i leveomkostningerne for Belgien og Luxembourg har været på 0,5 % i perioden fra juni 2019 til december 2019 målt i forhold til det fælles indeks. Uden for Belgien og Luxembourg blev ændringerne i leveomkostningerne i referenceperioden målt ved hjælp af de implicitte indekser, som Eurostat udarbejder. Disse indekser beregnes ved at multiplicere det fælles indeks med ændringen i købekraftspariteten. Mærkbarhedstærsklen for, hvornår der er sket en væsentlig ændring af leveomkostningerne, er en procentsats svarende til 6 % for en tolvmåneders periode (3 % for en seksmåneders periode). Det implicitte indeks for vederlag overskred mærkbarhedstærsklen i: ·Warszawa (+ 3,4 %). Det implicitte indeks for pensioner overskred ikke mærkbarhedstærsklen. Værdien af den mellemliggende ajourføring er lig med det fælles indeks, eventuelt multipliceret med halvdelen af den forventede specifikke indikator, hvis denne er negativ. Den forventede specifikke indikator for perioden juli 2019-juli 2020 var + 1,1 %. Eftersom den var positiv, blev der ikke taget hensyn til den ved den mellemliggende ajourføring. Derfor blev den mellemliggende ajourføring af de nominelle nettovederlag og pensioner til EU-tjenestemænd uden for Belgien og Luxembourg + 0,0 %. Justeringskoefficienterne er lig med forholdet mellem den pågældende købekraftsparitet og vekselkursen, idet dette forhold, hvis mærkbarhedstærsklen ikke er nået for Bruxelles og Luxembourg, multipliceres med værdien af den mellemliggende ajourføring. Som følge heraf var den ajourførte justeringskoefficient, der gælder for vederlag til Den Europæiske Unions tjenestemænd og øvrige ansatte, når der tages hensyn til den mellemliggende ajourføring, med virkning fra den 1. januar 2020: ·Warszawa (73,6) Den 25. juni 2020 offentliggjorde Kommissionen således i Den Europæiske Unions Tidendes C-udgave de justeringskoefficienter, der med virkning fra den 1. januar 2020 gælder for vederlag og pensioner til Den Europæiske Unions tjenestemænd og øvrige ansatte, der gør tjeneste inden for EU, som vist i bilag IV til nærværende rapport.

4.5.Mellemliggende 2020-ajourføring af justeringskoefficienterne for vederlag til EU's tjenestemænd, midlertidigt ansatte og kontraktansatte, som gør tjeneste i tredjelande (jf. artikel 13, stk. 2, i bilag X til personalevedtægten) 4.1.3.For perioden august 2019-januar 2020 De statistikker, som Kommissionen har haft til sin rådighed, viste, at ændringerne i leveomkostninger målt på grundlag af justeringskoefficienten og den tilsvarende vekselkurs for visse tredjelandes vedkommende havde været på over 5 % siden den 1. juli 2019, dvs. tidspunktet for den seneste ajourføring af justeringskoefficienterne for vederlag udbetalt i beskæftigelseslandets valuta til Den Europæiske Unions tjenestemænd, midlertidigt ansatte og kontraktansatte, der gør tjeneste i tredjelande. I overensstemmelse med artikel 13, andet afsnit, i bilag X til personalevedtægten ville der i sådanne tilfælde skulle foretages en mellemliggende ajourføring efter den procedure, der er fastsat i bilag XI til personalevedtægten. Den mellemliggende ajourføring omfattede de justeringskoefficienter, som var fremkommet på grundlag af de pariteter, som Eurostat havde meddelt for henholdsvis 1. august, 1. september, 1. oktober, 1. november og 1. december 2019 og 1. januar 2020. Desuden har Eurostat med henblik på Det Forenede Kongeriges udtræden af Den Europæiske Union pr. 1. februar 2020 beregnet en ny justeringskoefficient efter den metode, der anvendes for tredjelande, og den skal anvendes med tilbagevirkende kraft fra udtrædelsesdatoen. Den 25. juni 2020 offentliggjorde Kommissionen således i C-udgaven af Den Europæiske Unions Tidende seks månedstabeller med en oversigt over de berørte lande, de respektive justeringskoefficienter og ikrafttrædelsesdatoen i hvert enkelt tilfælde, således som det fremgår af bilag VI til nærværende rapport, samt den nye justeringskoefficient for Det Forenede Kongerige, således som det fremgår af bilag V til nærværende rapport. 4.1.4.For perioden februar 2020-juni 2020 De statistikker, som Kommissionen har haft til sin rådighed, viste, at ændringerne i leveomkostninger målt på grundlag af justeringskoefficienten og den tilsvarende vekselkurs for visse tredjelandes vedkommende havde været på over 5 % siden den seneste ajourføring af justeringskoefficienterne for vederlag udbetalt i beskæftigelseslandets valuta til EU's tjenestemænd, midlertidigt ansatte og kontraktansatte, der gør tjeneste i tredjelande. I overensstemmelse med artikel 13, andet afsnit, i bilag X til personalevedtægten ville der i sådanne tilfælde skulle foretages en mellemliggende ajourføring efter den procedure, der er fastsat i bilag XI til personalevedtægten. Den mellemliggende ajourføring omfattede de justeringskoefficienter, som var fremkommet på grundlag af de pariteter, som Eurostat havde meddelt for henholdsvis 1. februar, 1. marts, 1. april, 1. maj og 1. juni 2020. Ultimo 2020 vil Kommissionen således i C-udgaven af Den Europæiske Unions Tidende offentliggøre fem månedstabeller med en oversigt over de berørte lande, de respektive justeringskoefficienter og ikrafttrædelsesdatoen for hvert enkelt tilfælde, således som det fremgår af bilag III til nærværende rapport. 5.Indvirkning på budgettet af vederlag og pensioner til EU's tjenestemænd og øvrige ansatte og de i denne sammenhæng gældende justeringskoefficienter Dette afsnit indeholder et detaljeret skøn over, hvordan budgettet vil blive påvirket af ajourføringerne af EU-personalets vederlag og pensioner i 2020. 5.1.Ajourføring for 2020 af vederlag og pensioner til EU's tjenestemænd og øvrige ansatte (jf. personalevedtægtens artikel 65, stk. 1, andet afsnit) En ajourføring af de beløb, der er angivet i artikel 65, stk. 1, andet afsnit, i personalevedtægten, har finansiel betydning for samtlige budgetposter vedrørende udgifterne til personalet i alle institutioner og agenturer. I mio. EUR Udgiftsområde VII Andre udgiftsområder (I-VI) År

2020 År

2021 Følgende år År

2020 År

2021 Følgende år Anslået virkning for udgifterne + 30,8 + 61,6 + 61,6 + 6,6 + 13,2 + 13,2 Anslået virkning for indtægterne + 5,3 + 10,7 + 10,7 + 1,1 + 2,2 + 2,2

5.2.2020-ajourføring af justeringskoefficienterne for vederlag og pensioner til EU's tjenestemænd og øvrige ansatte, der gør tjeneste inden for EU (jf. artikel 64, stk. 2, og artikel 20, stk. 1, i bilag XIII) En ajourføring med virkning fra den 1. juli 2020 af justeringskoefficienterne for vederlag og pensioner til EU-ansatte i medlemsstaterne, ekskl. Bruxelles og Luxembourg, indvirker finansielt på flere budgetposter vedrørende personaleudgifter. I mio. EUR Udgiftsområde VII Andre udgiftsområder (I-VI) År

2020 År

2021 Følgende år År

2020 År

2021 Følgende år Anslået virkning for udgifterne + 1,5 + 3,0 + 3,0 + 7,2 + 14,4 + 14,4 5.3.2020-ajourføring af justeringskoefficienterne for vederlag til EU's tjenestemænd, midlertidigt ansatte og kontraktansatte, som gør tjeneste i tredjelande (jf. artikel 13, stk. 1, i bilag X til personalevedtægten) Den årlige ajourføring med virkning fra den 1. juli 2020 af justeringskoefficienterne for vederlag til EU-ansatte, der gør tjeneste i tredjelande, indvirker finansielt på flere budgetposter vedrørende personaleudgifter under udgiftsområde V. I mio. EUR Udgiftsområde VII År

2020 År

2021 Følgende år Anslået virkning for udgifterne - 0,1 - 0,2 - 0,2 5.4.Mellemliggende 2020-ajourføring af justeringskoefficienterne for vederlag til EU's tjenestemænd, midlertidigt ansatte og kontraktansatte, som gør tjeneste i tredjelande (jf. artikel 13, stk. 2, i bilag X til personalevedtægten) 5.1.1.For perioden august 2019-januar 2020 Den mellemliggende ajourføring med virkning fra 1. august 2019, 1. september 2019, 1. oktober 2019, 1. november 2019, 1. december 2019 og 1. januar 2020 af visse justeringskoefficienter for EU-ansatte, der gør tjeneste i tredjelande, indvirker finansielt på flere budgetposter vedrørende personaleudgifter under udgiftsområde V.